**Образложење**

 Правни основ за доношење Одлуке о изменама и допунама одлуке о раскопавању површина јавне намене је члан 37. Статута Града Ниша („Сл. лист градa Ниша“, бр. 88/2008, 143/2016 и 18/2019), којим је одређена надлежност Скупштине Града Ниша.

Члан 37. Статута Града Ниша прописује да Скупштина Града, између осталог, у складу са законом доноси прописе и друге опште акте.

Доношењем Одлуке о изменама и допунама одлуке о раскопавању површина јавне намене стварају се услови да радове на изради завршног застора обезбеђује ЈП Дирекција за изградњу Града Ниша, као управљач пута на територији Града Ниша, осим у случају када се условима Дирекције одреди да је инвеститор у обавези да сам врати раскопану површину у првобитно стање израдом завршног застора.

Дирекција за изградњу града Ниша врши надзор и контролу извођења радова и стара се о квалитетном извођењу радова на раскопавању који сe односе на довођење саобраћајних површина у првобитно и технички исправно стање, сходно техничкој документацији, важећој законској регулативи, стандардима и нормативима за предметну врсту радова.

Поред наведеног, овом Одлуком се прописују правила и димензије израде завршног застора на тротоарима, као и обавеза израде завршног застора од бехатон плоча, када се раскопавање врши на тротоарима на локацијама које се налазе у обухвату прве зоне утврђене посебном одлуком Скупштине Града Ниша о одређивању зона на територији града Ниша, а по условима које утврди управљач пута.

За реализацију ове одлуке није потребно обезбеђивање и коришћење финансијских средстава из буџета Града Ниша.

Градска управа за комуналне делатности, послове инспекције и комуналне милиције израдила је нацрт Одлуке о изменама и допунама одлуке о раскопавању површина јавне намене.

 Градско веће Града Ниша утврдило је предлог Одлуке о изменама и допунама одлуке о раскопавању површина јавне намене и упутило Скупштини Града Ниша на усвајање.